Gee my 'n koue vrou deur Willem Woes | Bydraes | Woes - Kreatiewe platform vir Afrikaans
Titel: Gee my 'n koue vrou
Die kombinasie van om 'n Heat tydskrif te lees en dan nog op 5 fm hulle "chart show" geborg deur Heat en hulle advertensies te hoor het my laat besluit. Ek soek 'n heatless vrou, iemand wat nie deur goed soos Heat en sulke nuus gedryf word nie.
Ek bedoel wie gee om of een of ander groot filmster 'n nael gebreek het? Of my gunsteling, wie het puisies of het per ongeluk 'n kilogram opgetel. Ek bedoel Sondagkoerant agterblad lesers kan as professors in intelligensie gesien word in vergelyking met mense wat Heat lees.
Ek vrees om te weet waaroor ek moet praat as ek met 'n vrou moet deurmekaar wees wat belangstel in sulke nuus? Ek sal sit en my naels kou elke keer as sy haar mond oopmaak net om nie die moer heeltemal te strip vir die sub-amoeba gesprek.
Ek wens die etters wat hierdie goed skryf kyk met dieselfde oë na hulle self. As hulle dit gedoen het sou hierdie tydskrifte of nie bestaan het nie of hulle sou iets met meer vet (jammer vir die woorde keuse) daarin geskryf het.
Of selfs beter, as jy die leser wat in sulke nuus belangstel ook so oordeel soos hulle mense oordeel wat hulle nie self ken nie. Ek kan al die opskrifte sien, "Sannie het vandag haar 45'ste beskuit geëet na 'n harde dag by die werk" of "Is Jan-Hendrik gay omdat hy skeer op ander plekke as die gewone man?".
As jy weer deur 'n tydskrif blaai en sulke oppervlakkige nuus raaksien en dit wil lees, kyk eers na jouself en of jy die nuus toets sal kan slaag.